Mathieu Giroux

Mathieu Giroux (født 3. februar 1986, Pointe-aux-Trembles) er en canadisk skøyteløper. Han deltok under Vinter-OL 2010 i Vancouver.

Giroux startet sin karriere i kortbaneløp, og ble første reserve for Canada til vinter-OL 2006. Etter å ha gjennomgått flere ankelskader hadde han problemer med de mange svingene i kortbaneløp, og skiftet til hurtigløp på skøyter før sesongen 2008/09. 

I sin første sesong i hurtigløp ble Giroux tatt ut til to verdenscupstevner i slutten av sesongen, og tok noen få verdenscuppoeng i B-gruppa. Han deltok også i kvalifiseringen til VM allround 2009, men manglet et halvt poeng for å sikre en fjerde VM-plass for Canada.

Neste sesong viste Giroux en viss framgang, og beholdt plassen i A-gruppa både på 1500 m og de lengste distansene. Han gjorde sitt beste løp i Vikingskipet på Hamar, med 9.-plass og personlig rekord med 1.46,71. Han ble også nummer 11 og sist på 10 000 m. Under de to stevnene i Nord-Amerika forbedret han den personlige rekorden på 1500 m kraftig, grunnet høyden, men falt tilbake plasseringsmessig, og hadde få mann bak seg i A-gruppa på 5000 m.  

Grunnet svake prestasjoner på 10 000 m hadde Canada ikke med noen løpere på den distansen i OL, og hadde dermed bare anledning til å ta med åtte mannlige skøyteløpere. Giroux kvalifiserte 2.-plass på 1500 m under det nasjonale OL-uttaket, men ble nummer tre på 5000 m og forsvarte ikke plassen som beste kanadier på distansen fra verdenscupen. Han var bare noen få tideler fra seier. 

De tre beste fra 5000 m – Giroux, Lucas Makowsky og Denny Morrison – representerte det kanadiske laget i lagtempo, og her feiret Canada sin første triumf på den distansen i mesterskap for menn. Canada slo ut regjerende mester Italia i kvartfinalen, var deretter ett sekund foran Norge i semifinalen, og holdt unna for USAs spurt på den siste kilometeren i finalen. Canada satte to olympiske rekorder i heatene, men rekorden ble slettet av Nederlands lag i bronsefinalen. Giroux gikk også et godkjent løp på 1500 m med en 14.-plass.

Personlige rekorder

Meritter

Referanser

Eksterne lenker 
 
 
Bilder
 Bilder av Mathieu Giroux på SpeedSkatingPhotos.info/DesgPhoto.com

Canadiske skøyteløpere
Canadiske kortbaneløpere
Olympiske mestere for Canada
Olympiske mestere i hurtigløp på skøyter
Medaljevinnere under Vinter-OL 2010
Deltakere for Canada under Vinter-OL 2010
Skøyteløpere under Vinter-OL 2010
Deltakere for Canada under Vinter-OL 2014
Skøyteløpere under Vinter-OL 2014
Deltakere for Canada i enkeltdistanse-VM på skøyter
Personer fra Montréal
Artikler i skøytesportprosjektet